**Opatrenie dekanky FHPV PU č. 03/2020**

Názov : **Opatrenie pre organizáciu a podmienky pedagogického procesu a prevádzky v zimnom semestri akademického roka 2020/2021**

Účinnosť : 21. 9. 2020

Pôsobnosť : Fakulta humanitných a prírodných vied PU v Prešove

Prešov 21. 9. 2020 prof. MVDr. Janka Poráčová, PhD., MBA

 dekanka FHPV PU

**Opatrenie dekanky FHPV PU č. 03/2020**

**pre organizáciu a podmienky pedagogického procesu a prevádzky v zimnom semestri akademického roka 2020/2021**

*Dekanka Fakulty humanitných a prírodných vied Prešovskej univerzity v Prešove vydáva nasledujúce usmernenie všetkým pedagogickým, vedecko-výskumným, administratívno-technickým pracovníkom a študentom Fakulty humanitných a prírodných vied PU v Prešove (ďalej aj „fakulty“) v nadväznosti na aktuálnu epidemiologickú situáciu.*

1. Opatrenie nadväzuje na Manuál pre vysoké školy, ktorý dňa 26. 8. 2020 spolu s ďalšími dokumentmi vydalo Ministerstvo školstva, vedy, výskumu a športu SR a ktorý upravuje organizáciu a podmienky pedagogického procesu a prevádzky na vysokých školách pre akademický rok 2020/2021, a na opatrenia vydávané a aktualizované Ministerstvom zdravotníctva SR. Manuál je zverejnený na webovom sídle: <https://www.minedu.sk/vysoke-skoly-a-skolske-domovy-aktualizovane-2682020/>>.
2. Opatrenie sa v plnom rozsahu odvoláva na Opatrenia Prešovskej univerzity v Prešove k aktuálnej epidemiologickej situácii výskytu koronavírusu COVID-19 (ďalej aj „Opatrenia“), ktoré bolo prerokované a schválené rektorom Prešovskej univerzity v Prešove dňa 31. 8. 2020 a jeho plné znenie je dostupné na webovom sídle: <https://www.unipo.sk/aktuality/35812/>.
3. Všetci zamestnanci a študenti fakulty sú povinní sledovať aktuálne informácie na webovom sídle univerzity a fakulty a tiež informácie zasielané na univerzitné emailové adresy.
4. Prezenčná forma výučby začína 28. 9. 2020 pre študentov denného štúdia a 26. 9. 2020 pre študentov externého štúdia.
5. Zamestnanci aj študenti musia nosiť vo vnútorných priestoroch fakulty a univerzity rúško alebo ochranný štít, pričom sa odporúča používať aj rukavice.
6. Pri vzdelávacích aktivitách, na ktorých sa má zúčastniť viac ako 50 študentov, je potrebné v miestnostiach zabezpečiť šachovnicové sedenie študentov a kapacitu miestnosti využiť maximálne na 50 %. Ak technické možnosti miestnosti neumožňujú dodržať uvedené pravidlo, odporúča sa kontaktnú výučbu doplniť o online prenos prostredníctvom MS TEAMS, resp. o iný spôsob dištančnej výučby. Organizácia realizácie výučby je v kompetencii vyučujúceho po odsúhlasení vedúcim katedry alebo garantom.
7. Vyučujúci je povinný pravidelne vyhotovovať prezenčné listiny fyzicky prítomných študentov na každej vyučovacej jednotke a uchovávať ich minimálne jeden mesiac pre prípad dohľadania úzke kontakty.
8. Po skončení každej vyučovacej jednotky vyučujúci zabezpečí vyvetranie miestnosti a zamkne miestnosť, aby sa študenti v čase prestávok nezdržiavali v prednáškovej a seminárnej miestnosti.
9. V prípade podozrenia na ochorenie COVID-19 sa zamestnanec, resp. študent premiestni do miestnosti na to vyčlenenej a skontaktuje svojho obvodného lekára. Následne na to postupuje podľa jeho pokynov. SOS miestnosť sa nachádza pri aule č. 103 vedľa schodiska.
10. Každý zamestnanec a študent, ktorý bude pozitívny na COVID-19, resp. u ktorého bude podozrenie na dané ochorenie, okrem hlásenia na Regionálny úrad verejného zdravotníctva o tejto skutočnosti informuje aj tajomníka fakulty, Ing. Elenu Jenčovú, emailom elena.jencova@unipo.sk.
11. Zamestnanci, ktorí boli v bezprostrednom kontakte so zamestnancom pozitívnym na COVID-19, t. j. zamestnanci pracujúci v rovnakej kancelárii, zostávajú na prácu mimo pracoviska do negatívneho výsledku na COVID-19.
12. Študenti, ktorí boli v bezprostrednom kontakte so študentom pozitívnym na COVID-19, t. j. študenti v spoločnej študijnej skupine, prechádzajú na dištančnú formu výučby a zostávajú v domácej karanténe.
13. Pri domácich i zahraničných služobných cestách plánovaných v zimnom semestri 2020/2021 sa odporúča prehodnotenie ich realizácie v súvislosti s epidemiologickou situáciou v danej krajine.
14. V zimnom semestri 2020/2021 sa neodporúča realizovať podujatia, ktoré nie sú nevyhnutné pre činnosť fakulty.
15. Administratívno-technickí pracovníci fakulty sa riadia pokynmi tajomníka fakulty.
16. Usmernenie je platné od 21. 9. 2020. Pri zmene situácie bude usmernenie prehodnotené a zamestnanci a študenti fakulty budú informovaní o ďalšom postupe.

V Prešove 21. 9. 2020 prof. MVDr. Janka Poráčová, PhD., MBA

 Dekanka FHPV PU